Lene Jensen (S), 2002-02-08:
Så langt er jeg jo enig med Venstres ordfører.
Det er også en ordning, der har været i kraftig vækst, og som i dag tjener et dobbelt formål med stor succes.
For det første skaffer den job til mennesker med kort uddannelse og få kvalifikationer, og for det andet giver den et åndehul i hverdagen til mange travle familier og andre, der gerne vil købe sig til mere fritid frem for at bruge tiden på rengøring, på indkøb og på havearbejde og alle mulige andre gøremål.
Ifølge lovforslaget arbejder ca. 5.000 personer inden for branchen.
Branchen selv vurderer det markant højere.
Vi ved fra undersøgelser, at der blandt disse er uforholdsmæssigt mange med meget ledighed i bagagen og/eller med en anden etnisk baggrund end dansk, eller med andre ord mennesker, som har haft og har problemer med at få fodfæste på arbejdsmarkedet.
Samtidig er der altså de her godt 4.000 virksomheder, der tilbyder hjemmeservice, hvoraf langt de fleste er enkeltmandsvirksomheder m/k.
Hjemmeserviceordningen har således ført til en meget høj grad af iværksætteri - i øvrigt også blandt mennesker, som ikke tidligere har følt sig tiltalt af at starte deres eget.
Det er så denne her ordning, regeringen har aftalt med Dansk Folkeparti at beskære for at fodre det evigt forslugne skattestop.
Man regner med, at en tilskudsprocent på 40 til rengøring og en tilskudsprocent på et stort flot rundt nul til alt andet vil koste 1.500 fuldtidsstillinger.
Det svarer imidlertid til langt over 2.000 arbejdspladser, fordi der er så mange inden for hjemmeservice, der ikke arbejder på fuld tid.
Og det er ikke kun de ansatte, det går ud over, det er selvfølgelig også dem, der har fået udført hjemmeserviceydelserne, men som ikke kan prioritere det
Samtidig regner man med, at beskæringen vil betyde cirka en halvering
af antallet af virksomheder, der er tilknyttet ordningen
Jeg må sige, at jeg altså er oprigtigt bekymret over, at man river tæppet væk under en meget stor del af hjemmeservicevirksomhederne, mens der stadig står masser af mennesker, hvoraf der er mange, som ikke har stærke kvalifikationer, på det tæppe.
I den situation er det som bekendt svært at holde balancen. Det her handler ikke om, at Socialdemokratiet synes, at alting skal være, som det altid har været.
Vi har jo også selv løbende været med til at revidere den her ordning.
Det handler sådan set bare om at se virkeligheden i øjnene, og den er, at selv om der gennem de seneste år er skabt tusinder og atter tusinder af job, er det stadig sådan, at mennesker uden alt for mange formelle kvalifikationer, den ældre del af arbejdskraften, mennesker med en anden etnisk baggrund end dansk, altså alle dem, der er overrepræsenteret i de hjemmeserviceansattes rækker, har en arbejdsløshed i omegnen af mere end det dobbelte af gennemsnittet i øvrigt. Der er jo ikke tale om, at virksomhederne flår og hiver i disse i øvrigt udmærkede mennesker for at få lov til at give dem et job.
I så fald kunne de jo bare gribe fat i de mange, der slet ikke er i beskæftigelse, og det gør de ikke.
Derfor kan Socialdemokratiet ikke støtte regeringens forslag.
Vi er dybt bekymrede for den brutalitet, der lægges for dagen ved ikke at give rimelige tidsfrister for så grundlæggende forandringer for mange mennesker.
Og her taler jeg ikke om dispensation, jeg taler om, at det kommer til at ske så hurtigt, at det vil være svært for mange at omstille sig.
Så vi går konstruktivt ind i udvalgsarbejdet, men vi kan ikke umiddelbart støtte forslaget.